NARIADENIE KOMISIE (ES) č. 1124/2008
z 12. novembra 2008,
ktorým sa menia a dopĺňajú nariadenia (ES) č. 795/2004, (ES) č. 796/2004 a (ES) č. 1973/2004, pokiaľ ide o odrody konope oprávnené na priame platby podľa nariadenia Rady (ES) č. 1782/2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 145 písm. c) a g),
keďže:
(1)
V článku 52 ods. 1 nariadenia (ES) č. 1782/2003 sa ustanovuje, že na to, aby boli odrody konope oprávnené na priame platby, nesmú obsahovať viac ako 0,2 % tetrahydrokannabinolu (THC) a členské musia zaviesť systém umožňujúci overiť obsah THC v konope.
(2)
Nariadeniami Komisie (ES) č. 795/2004 z 21. apríla 2004, ktorým sa ustanovujú predpisy na vykonávanie schémy jednotných platieb ustanovenej v nariadení Rady (ES) č. 1782/2003, ktorým sa ustanovujú spoločné predpisy pre schémy priamej podpory v rámci spoločnej poľnohospodárskej politiky a určité podporné schémy pre poľnohospodárov (2), (ES) č. 796/2004 z 21. apríla 2004, ktoré ustanovuje podrobné pravidlá na uplatňovanie krížového plnenia, modulácie a integrovaného správneho a kontrolného systému uvedeného v nariadení Rady (ES) č. 1782/2003, ktorým sa ustanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3), a (ES) č. 1973/2004 z 29. októbra 2004 ustanovujúcim podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (4) sa ustanovujú osobitné pravidlá, ktoré sa týkajú uplatňovania nariadenia (ES) č. 1782/2003 o pestovaní konope.
(3)
Podľa článku 17 smernice Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (5) musí Komisia na základe informácií dodaných členskými štátmi uverejniť zoznam všetkých odrôd, ktorých osivo a rozmnožovací materiál nie sú predmetom nijakých obchodných obmedzení v súvislosti s odrodou.
(4)
Podľa článku 18 smernice 2002/53/ES môžu členské štáty dostať oprávnenie na zákaz obchodovania s osivom alebo rozmnožovacím materiálom odrody na celom alebo na časti svojho územia, ak sa zistí, že pestovanie odrody by mohlo predstavovať riziko pre ľudské zdravie.
(5)
Na základe informácií dodaných členskými štátmi a na základe každoročných výsledkov overovania obsahu THC v konope možno pri všetkých odrodách uvedených v spoločnom katalógu, s výnimkou 2 odrôd, konštatovať, že v súlade s článkom 52 nariadenia (ES) č. 1782/2003 neobsahujú viac ako 0,2 % THC.
(6)
S cieľom zjednodušiť postupy by sa mal spoločný katalóg použiť ako referenčný nástroj pre odrody konope oprávnené na priame platby a na zavedenie postupu, podľa ktorého bude zodpovednosťou každého členského štátu vyhodnotiť ročné analýzy obsahu THC v konope a prijať primerané opatrenia.
(7)
Nariadenia (ES) č. 795/2004, (ES) č. 796/2004 a (ES) č. 1973/2004 by sa preto mali zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Článok 29 nariadenia (ES) č. 795/2004 sa nahrádza takto:
„Článok 29
Produkcia konope
Na účely článku 52 nariadenia (ES) č. 1782/2003 sa nároky za plochy osiate konope vyplatia za podmienky, že sa použije osivo odrôd uvedených v ‚Spoločnom katalógu odrôd druhov poľnohospodárskych rastlín‘ 15. marca roku, za ktorý sa platba poskytuje, a ktoré sa uverejnia v súlade s článkom 17 smernice Rady 2002/53/ES, s výnimkou odrôd Finola a Tiborszallasi. Osivo sa osvedčuje v súlade so smernicou Rady 2002/57/ES (6).
Článok 2
Nariadenie (ES) č. 796/2004 sa mení a dopĺňa takto:
1.
Článok 33 sa nahrádza takto:
„Článok 33
1. Odrody konope oprávnené na poskytnutie priamych platieb sa uvádzajú v ‚Spoločnom katalógu odrôd druhov poľnohospodárskych rastlín‘ 15. marca roku, za ktorý sa poskytne podpora, a ktoré sa uverejnia v súlade s článkom 17 smernice 2002/53/ES, s výnimkou odrôd Finola a Tiborszallasi.
2. Systém, ktorý sa má v členských štátoch využívať v súlade s článkom 52 ods. 1 nariadenia (ES) č. 1782/2003 s cieľom určiť obsah tetrahydrokanabinolu (ďalej len ‚THC‘) v pestovaných plodinách, sa ustanovuje v prílohe I k tomuto nariadeniu.
3. Príslušný orgán členského štátu uchováva záznamy týkajúce sa zistení obsahu THC. Tieto záznamy obsahujú pre každú odrodu minimálne výsledky obsahu THC v každej vzorke vyjadrené v percentách s presnosťou na dve desatinné miesta, použitý postup, počet vykonaných testov, indikáciu bodu, v ktorom bola vzorka odobratá, a opatrenia prijaté na vnútroštátnej úrovni.
Ak však zistený obsah THC v akejkoľvek vzorke prekračuje obsah stanovený v článku 52 ods. 1 nariadenia (ES) č. 1782/2003, tento členský štát zašle Komisii najneskôr do 15. novembra príslušného hospodárskeho roku správu o všetkých zisteniach obsahu THC v súvislosti s takouto odrodou. V tejto správe sa uvedú pre každú odrodu minimálne výsledky obsahu THC v každej vzorke vyjadrené v percentách s presnosťou na dve desatinné miesta, použitý postup, počet vykonaných testov, indikácia bodu, v ktorom bola vzorka odobratá a opatrenia prijaté na vnútroštátnej úrovni.
4. Ak priemerný výsledok všetkých vzoriek danej odrody prekračuje obsah THC stanovený v článku 52 ods. 1 nariadenia (ES) č. 1782/2003, členské štáty použijú v nasledujúcom hospodárskom roku v prípade príslušnej odrody postup B uvedený v prílohe I k tomuto nariadeniu. Tento postup sa použije v priebehu nasledujúcich hospodárskych rokov, ak nebudú všetky analytické výsledky danej odrody pod úrovňou obsahu THC stanoveného v článku 52 ods. 1 nariadenia (ES) č. 1782/2003.
Ak v druhom roku priemerný výsledok všetkých vzoriek danej odrody prekračuje obsah THC stanovený v článku 52 ods. 1 nariadenia (ES) č. 1782/2003, tento členský štát požiada o oprávnenie zakázať obchodovanie s touto odrodou v súlade s článkom 18 smernice Rady 2002/53/ES. Takúto žiadosť treba zaslať Komisii najneskôr do 15. novembra príslušného hospodárskeho roku. Od nasledujúceho roku nie je odroda, na ktorú sa táto žiadosť vzťahuje, oprávnená na poskytnutie priamej platby v príslušnom členskom štáte.
5. Plodiny konope sa musia naďalej pestovať za normálnych podmienok pestovania v súlade s miestnou praxou aspoň 10 dní odo dňa skončenia kvitnutia, aby bolo možné vykonať kontroly ustanovené v odsekoch 2, 3 a 4.
Členské štáty však môžu povoliť zber konope po tom, ako začalo kvitnúť, ale pred uplynutím 10-dňovej lehoty po skončení kvitnutia, ak inšpektori oznámia, ktoré príslušné časti každého daného pozemku sa musia naďalej kultivovať aspoň 10 dní po skončení kvitnutia na účely kontroly, v súlade s metódou ustanovenou v prílohe I.“
2.
Príloha II sa vypúšťa.
Článok 3
Nariadenie (ES) č. 1973/2004 sa mení a dopĺňa takto:
1.
Článok 50 sa nahrádza takto:
„Článok 50
Odrody Cannabis sativa L.
Odrody Cannabis sativa L., oprávnené na pomoc na základe článku 99 ods. 4 nariadenia (ES) č. 1782/2003 sú tie, ktoré sa uvádzajú v ‚Spoločnom katalógu odrôd druhov poľnohospodárskych rastlín‘ 15. marca roku, vzhľadom na ktorý je platba poskytnutá, a ktoré sa uverejnia v súlade s článkom 17 smernice Rady 2002/53/ES, s výnimkou odrôd Finola a Tiborszallasi.“
2.
V článku 56 ods. 1 sa písmeno b) nahrádza takto:
„b)
pre konope pestované na vlákno, použitie osiva odrôd uvedených v ‚Spoločnom katalógu odrôd druhov poľnohospodárskych rastlín‘ 15. marca roku, vzhľadom na ktorý je platba poskytnutá, a ktoré sa uverejnia v súlade s článkom 17 smernice Rady 2002/53/ES, s výnimkou odrôd Finola a Tiborszallasi a certifikované v súlade so smernicou Rady 2002/57/ES.“
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa na žiadosti o pomoc týkajúce sa hospodárskych rokov od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. novembra 2008